PATVIRTINTA

Prienų rajono savivaldybės tarybos

2019 m. birželio 27 d.

sprendimu Nr. T3-165

**MOKESČIO UŽ NEFORMALŲJĮ ŠVIETIMĄ MOKĖJIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Mokesčio už neformalųjį švietimą mokėjimo tvarkos aprašas (toliau – aprašas) nustato mokesčio už neformalųjį švietimą (toliau – mokestis) dydį, mokesčio mokėjimo ir atleidimo nuo mokesčio tvarką Prienų rajono savivaldybės neformaliojo švietimo įstaigose (toliau – įstaigos).

**II SKYRIUS**

**MOKESTIS UŽ NEFORMALŲJĮ ŠVIETIMĄ**

2. Mėnesinis mokestis už teikiamas neformaliojo švietimo paslaugas Prienų rajono savivaldybės meno ir muzikos mokyklose:

2.1. Ankstyvojo meninio ugdymo programa – 10,00 Eur;

2.2. Pradinio muzikinio ir dailės ugdymo programos – 15,00 Eur;

2.3. Pagrindinio muzikinio ir dailės ugdymo programos – 15,00 Eur;

2.4. Išplėstinio muzikinio ir dailės ugdymo programos – 15,00 Eur;

2.5. Muzikos ir dailės mėgėjų ugdymo programos – 15,00 Eur;

2.6. Suaugusiųjų muzikos ir dailės ugdymo programos – 20,00 Eur.

3. Mėnesinis mokestis už teikiamas neformaliojo švietimo paslaugas Prienų rajono savivaldybės kūno kultūros ir sporto centre – 5,00 Eur.

**III SKYRIUS**

**MOKESČIO MOKĖJIMO TVARKA**

4. Mėnesinis mokestis už neformalųjį švietimą mokamas kiekvieną mėnesį iki einamojo mėnesio 25 d.

5. Mokestis kaupiamas atskirose įstaigų sąskaitose ir iš jų pervedamas į Prienų rajono savivaldybės administracijos Finansų skyriaus biudžetinę sąskaitą, vadovaujantis Prienų rajono savivaldybės tarybos 2014 m. kovo 27 d. sprendimu Nr. T3-47 patvirtintu Prienų rajono savivaldybės biudžetinių įstaigų pajamų tvarkos aprašu.

**IV SKYRIUS**

**ATLEIDIMAS NUO MOKESČIO**

6. Atsižvelgiant į mokinių socialinę padėtį ir gabumus, nuo mokesčio už neformalųjį švietimą iki mokslo metų pabaigos atleidžiami:

6.1. mokiniai iš socialiai remtinų šeimų, gaunančių socialinę pašalpą ar socialinę paramą mokiniams;

6.2. mokiniai iš Prienų rajono Jiezno paramos šeimai centro, gavus patvirtinantį raštą iš šios įstaigos;

6.3. itin gabūs mokiniai (Mokytojų tarybos sprendimu iki 10 proc. bendro mokinių skaičiaus):

6.3.1. Prienų rajono savivaldybės meno ir muzikos mokyklų mokiniai **–** respublikinių ir tarptautinių muzikos bei dailės konkursų laureatai;

6.3.2. Prienų rajono savivaldybės kūno kultūros ir sporto centro mokiniai:

6.3.2.1. Lietuvos Respublikos įvairių sporto šakų čempionatų, pirmenybių, sporto žaidynių čempionai ir prizininkai;

6.3.2.2. pasiekusieji 4 sportinio ugdymo meistriškumo pakopą (kol galioja meistriškumo statusas);

6.3.2.3. Lietuvos Respublikos rinktinių nariai.

7. Tėvai (globėjai, rūpintojai), kuriems gali būti taikomos aprašo 6 punkte nustatytos lengvatos, pateikia įstaigai šiuos dokumentus:

7.1. tėvai (globėjai, rūpintojai), kurių vaikai gauna socialinę pašalpą ar socialinę paramą mokiniams, pateikia tiktai prašymą irpažymą apie gaunamą socialinę pašalpą ar socialinę paramą;

7.2. respublikinių ir tarptautinių konkursų laureatų bei sporto varžybų čempionų ir prizininkų tėvai (globėjai, rūpintojai) pateikia prašymą ir rezultatus įrodantį dokumentą.

8. Nuo mokesčio už neformalųjį švietimą taip pat laikinai atleidžiama:

8.1. jei mokinys ne mažiau nei dvi savaites nelankė užsiėmimų dėl ligos ar kitos svarbios priežasties ir atvykęs į mokyklą per tris dienas pateikė argumentuotą tėvų (globėjų, rūpintojų) paaiškinimą;

8.2. jei mokinys nelankė neformaliojo švietimo užsiėmimų mokinių atostogų bendrojo ugdymo mokyklose metu ir ne vėliau nei trys dienos iki atostogų tėvai (globėjai, rūpintojai) pateikė prašymą atleisti nuo mokesčio;

8.3. jei neformaliojo švietimo programa nevykdoma dėl įstaigoje susidariusių objektyvių priežasčių.

9. Tėvai (globėjai, rūpintojai), kuriems taikomos aprašo 6 punkte nustatytos lengvatos, 7 punkte nurodytus dokumentus pateikia įstaigos vadovui iki einamojo mėnesio 10 d. ir atleidžiami nuo mokesčio nuo kito mėnesio 1 d. Pateikus dokumentus pavėluotai, mokesčio dydis už praėjusį laiką neperskaičiuojamas, išskyrus atvejus, kai socialinė pašalpa yra paskirta už praėjusį laikotarpį.

10. Atleidus nuo mokesčio 8.1, 8.2 papunkčiuose nustatytais atvejais, mokestis už ugdymą skaičiuojamas proporcingai už to mėnesio ugdymo plane nustatytas mokslo dienas. Tėvams (globėjams, rūpintojams) pateikus prašymus ar paaiškinimus, perskaičiuojamas praeito mėnesio mokestis ir skaičiuojamas einamojo mėnesio mokestis. Jei mokinio tėvai (globėjai, rūpintojai) 8 punkte nustatytu laiku nepateikia prašymų ar paaiškinimų, mokestis skaičiuojamas bendrąja tvarka.

11. Atleidimas nuo mokesčio įforminamas įstaigos vadovo įsakymu.

**V SKYRIUS**

**BAIGIAMOSIOS NUOSTATOS**

12. Jeigu mokestis nesumokamas ilgiau kaip 1 mėnesį, įstaigos vadovas, informavęs tėvus (globėjus, rūpintojus), turi teisę nutraukti mokymo sutartis.

13. Tėvai (globėjai, rūpintojai) atsako už pateikiamų dokumentų teisingumą.

14. Mokesčio skolos iš tėvų (globėjų, rūpintojų) išieškomos ir įmokų apskaita vedama Lietuvos Respublikos teisės aktų nustatyta tvarka.

15. Įstaigas lankančių mokinių tėvų (globėjų, rūpintojų) įmokos gali būti naudojamos įstaigos materialinei bazei stiprinti, ūkio ir administravimo išlaidoms padengti.

\_\_\_\_\_\_\_\_\_\_\_\_\_\_\_\_\_\_\_\_\_